#### E L Ő T E R J E S Z T É S

### Szombathely Megyei Jogú Város Közgyűlésének

### Gazdasági és Városstratégiai Bizottságának

### 2018. október 15-i ülésére

*Javaslat Szombathely város területén forgalmi rend változtatásokkal kapcsolatos döntések meghozatalára*

1. **Szombathely, 11-es Huszár út 169. szám Damjanich János utca felőli oldalon a gyalogjárdán felfestett parkolók megszűntetése**

Szombathely Megyei Jogú Város Közterület-felügyelete felé több lakossági megkeresés érkezett, hogy a 11-es Huszár út 169. szám alatt működő „Magyar tenger” vendéglő Damjanich utca felőli oldalán teljes utcafronton a közút és a vendéglő épülete közötti szakaszon kialakított burkolati jellel ellátott aszfalt burkolatú parkolóhelyek miatt ellehetetlenítették a biztonságos gyalogos közlekedés lehetőségét.

Javaslom, hogy a Damjanich u. 2. szám alatti ingatlan garázsbejárója és a 11-es Huszár út közötti cca. 35 fm hosszúságú szakaszon a gyalogos forgalom biztosítása, a kijelölt gyalogátkelőhely és autóbusz megálló megközelítése érdekében az épület homlokzatától 2,00 m távolságban hajlított csőkorlátok kerüljenek elhelyezésre.

1. **Szombathely, Esze Tamás u. 1-3. szám előtti szakaszon várakozási korlátozás**

Szombathely Megyei Jogú Város Közterület-felügyelete jelezte, hogy az Esze Tamás u. 1-3. szám előtti szakaszon a gyalogjárdán járműk várakozóhelyét jelző fehér burkolati jel található, közúti jelzőtábla nem jelöli a járdán jobb oldali kerekekkel történő várakozási lehetőséget.

Javaslom, hogy az Esze Tamás u. 1-3. szám alatti ingatlan előtt a kapubejáró utáni szakaszon a KRESZ 17. § (1) e) (111. ábra) szerinti „Várakozóhely, jobb oldali kerekekkel járdán történő várakozás” közúti jelzőtábla kerüljön kihelyezésre, továbbá az Esze Tamás utca - Dózsa György utca csomópontnál az Esze Tamás utcai záróvonal mentén a gyalogjárdára kerüljön a KRESZ 18. § (1) k) (157. ábra) „járműforgalom elől elzárt terület” útburkolati jel kerüljön felfestésre.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2018. október „ ”**

/: **Illés Károly** :/

**alpolgármester**

**HATÁROZATI JAVASLAT**

**….…./2018. (X.15.) GVB számú határozat**

A Gazdasági és Városstratégiai Bizottság megtárgyalta a „Javaslat Szombathely város területén forgalmi rend változtatásokkal kapcsolatos döntések meghozatalára” című előterjesztést, és az alábbi döntést hozza:

1. A Bizottság támogatja, hogy a 11-es Huszár út 169. szám mellett, a Damjanich u. 2. szám alatti ingatlan garázsbejárója és a 11-es Huszár út közötti cca. 35 fm hosszúságú szakaszon a gyalogos forgalom biztosítása, a kijelölt gyalogátkelőhely és autóbusz megálló megközelítése érdekében az épület homlokzatától 2,00 m távolságban hajlított csőkorlátok kerüljenek elhelyezésre.
2. A Bizottság egyetért azzal, hogy az Esze Tamás u. 1-3. szám alatti ingatlan előtt a kapubejáró utáni szakaszon a KRESZ 17. § (1) e) (111. ábra) szerinti „Várakozóhely, jobb oldali kerekekkel járdán történő várakozás” közúti jelzőtábla kerüljön kihelyezésre, az Esze Tamás utca - Dózsa György utca csomópontnál az Esze Tamás utcai záróvonal mentén a gyalogjárdára a KRESZ 18. § (1) k) (157. ábra) „járműforgalom elől elzárt terület” útburkolati jel kerüljön felfestésre.
3. Bizottság felkéri a polgármestert, hogy az 1-2. pontban foglalt döntések érdekében a szükséges intézkedések megtételéről gondoskodjon.

**Felelős:** Dr. Puskás Tivadar, polgármester

Lendvai Ferenc, a bizottság elnöke

Illés Károly, alpolgármester

(a végrehajtásért: Lakézi Gábor, a Városüzemeltetési Osztály vezetője)

**Határidő:** 2018. december 15.